Marîo Fortûnato yo ke tena Îtalya de ney Ewrupa de zî bi senaryo û romananê xo yeno şinasnayene, beşê “nuştoxo mêman” ê rojnameyê Suddeutsche Zeîtûngî yo ke rojnamayanê sereke yê Almanya ra yew o de bi sernuşteyê “Û kes nêwirzeno payan ser” meqeleyek nuşte. Fortûnatoyî meqeleya xo de vera galanê îşxalî yê Dewleta Tirkan a vera Vakur û Rojhelatê Sûrîye, bêvengîya hêzanê rojawanî bi huşkî rexne kerde û persa “Paştgîrîya Ewrupa kotî ya?” pers kerde.
Fortûnatoyî tevgerê 1968an a paştgîrîya Vîetnam û Cezayîrî arde vîrî û nîşan kerd ke ê tawan bi se hezaran merdimî vejîyaybî meydanan. Nuştoxê îtalyayijî dîyar kerd ke payîzê emserrî de kurdî amey bombardûmankerdene û bi vateyanê “xemserdî, tevizîyayîş û bêerjî” paştgîrîya kurdan nêkerdiş rexne kerde.
'Kesî Ma Ra Nêvat Ke Ma Minetdarê Kurdan ê'
Nivîskar Marî Fortûnatoyî dîyar kerd ke kurdan şerê vera cerganê DAÎŞî de bedêlê giranî dayî. “Nê şarî ma DAÎŞî ra reynayî ke nê rêxistinî Parîs, London û Berlîn de çalakîyê terorî kerdêne. Labelê Ma ra kesî kurdî sey dostan dîyar nêkerdî û nêvat ke ‘ma minetdarê înan ê.”
Nuştoxî nîşan kerd ke kurdan bi nameyê demokrasî û azadîya Rojawanî zorê DAÎŞî berd û bale anite serebûtanê ke 9ê teşrîna verêne ra bîyo Rojawanê Kurdîstanî de qewemîyenê ser. Nuştoxî sîyasetê Amerîka û hêzanê mîyanneteweyî bi hawayêkê giranî rexne kerdî.Nuştoxî dîyar kerd ke Dewleta Tirkan û îdarekerê xo yo dîktator vera kurdan çekanê kîmyewîyan xebetnenê. Û reyna dîyar kerd ke herême de pakîya etnîkî yena kerdene.
Marîo Fortûnatoyî bi kilmî meqeleya xo de dîyar kerd ke rojeva merdimanê Londra û Roma de şerê vera kurdan çin o û vat: “Kurdî ca û waranê xo ra yenê vetene û nayewe çimanê merdimanê rojawanî de feleketkê merdimî nîyo.” Fortûnatoyî meqeleya xo de vera galanê îşxalî yê Dewleta Tirkan a vera Vakur û Rojhelatê Sûrîye, bêvengîya hêzanê rojawanî sey tedeşîyayîşê ehleqî pênase kerde.
Marîo Fortûnato yo ke bi serran o Londra de yo û serekîya Enstîtuya Kulturî ya Îltalya kerde, serra 2007î de bi romanê xo yê bi nameyê “Şer de Roja Bêgunehe” gelek xelatê edebîyatî girewtî. Fortûnato yo ke Londra û Roma de maneno kovaranê L'Espresso û La Stampa yê Îtalya de bi serûber meqeleyan nuseno.
